ตลาดหุ้นเอเชียลดลงเช้านี้วิตกเฟดขึ้นดบ.-เกาหลีเหนือยิงขีปนาวุธ
ตลาดหุ้นเอเชียลดลงเช้านี้ เหตุวิตกเฟดขึ้นดอกเบี้ย-เกาหลีเหนือยิงขีปนาวุธ
7 มี.ค. 2560

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ เนื่องจากนักลงทุนวิตกกังวลว่าธนาคารกลางสหรัฐ (เฟด) อาจจะปรับขึ้นอัตราดอกเบี้ยในการประชุมเดือนนี้ หลังจากนางเจเน็ต เยลเลน ประธานเฟด ได้ออกมาส่งสัญญาณสนับสนุนให้เฟดปรับขึ้นดอกเบี้ยในช่วงเวลาดังกล่าว
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,337.19 จุด ลดลง 41.95 จุด, ดัชนี SSE Composite ตลาดหุ้นจีนเปิดวันนี้ที่ 3,233.09 จุด ลดลง 0.78 จุด, ดัชนี HSI ตลาดหุ้นฮ่องกงเปิดวันนี้ที่ 23,630.35 จุด เพิ่มขึ้น 34.07 จุด, ดัชนี TAIEX ตลาดหุ้นไต้หวันเปิดวันนี้ที่ 9,690.26 จุด เพิ่มขึ้น 7.63 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,080.77 จุด ลดลง 0.59 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,121.18 จุด ลดลง 0.33 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,727.65 จุด เพิ่มขึ้น 0.29 จุด
นอกจากนี้ ตลาดยังวิตกกังวลเกี่ยวกับสถานการณ์ตึงเครียดทางการเมือง หลังจากที่เกาหลีเหนือได้ยิงขีปนาวุธ 4 ลูกเมื่อวานนี้ ซึ่ง 3 ลูกตกลงในเขตเศรษฐกิจจำเพาะ (EEZ) ของญี่ปุ่น
นายคิม จอง อึน ผู้นำเกาหลีเหนือ ได้ออกแถลงการณ์เพื่อประกาศความสำเร็จของเกาหลีเหนือในการยิงขีปนาวุธ โดยระบุว่าการยิงขีปนาวุธครั้งนี้พุ่งเป้าโจมตีฐานทัพทหารของสหรัฐในญี่ปุ่น